კარლ პოპერი

სერ კარლ რაიმუნდ პოპერი (ინგლ. Sir Karl Raimund Popper; დ. 28 კვირკვე, 1902, ვენა, ავსტრია-უნგრეთიშ იმპერია — ღ. 17 ეკენია, 1994, ლონდონი, გოართოიანაფილი ომაფე) — ავსტრიალი-ბრიტანალი ფილოსოფოსი, მერჩქინელი რე XX ოშწანურაშ მენცარობაშ ფილოსოფიაშ ართ-ართ უდიდაშ წჷმმარინაფალო.

კარლ პოპერი რდჷ მენცარული მეთოდიშ კლასიკური ინდუქტივისტური მეჯინაშ კრიტიკოსი, ემპირიული ფალსიფიკაციაშ სასარგებელოთ. პოპერი თვალუნდჷ, ნამდა ემპირიულ მენცარობეფს თეორია ვედინტკიცებე, მარა შილებე თიში ფალსიფიკაცია. თენა თის შანენს ნამდა შილებე თიში ექსპერიმენტიშ გიმორინაფათ გინომოწმება. 

კარლ პოპერი ოპონირენდჷ რჩქინაშ კლასიკურ დასაბუთებას დო თინა თიქ დოთირუ კრიტიკული რაციონალიზმით.

პოპერი რდჷ ლიბერალური დემოკრატიაშ დო სოციალური კრიტიციზმიშ მეთოდეფიშ ნძალიერი პროპონენტი დო ჯერდჷ ნამდა ჸათე პრინციპეფით გოღია დო პეულერი ჯარალუაშ გოვითარაფა შილებედჷ.

კარლ პოპერიშ პოლიტიკური ფილოსოფია იკათუანდჷ შხვადოშხვა იდეეფს თარი დემოკრატიულ-პოლიტიკური იდეოლოგიეფიშე: სოციალიზმიშე/სოციალ-დემოკრატიაშე, ლიბერტარიანიზმიშე/კლასიკური ლიბერალიზმიშე დო კონსერვატიზმიშე.

კარლ პოპერიქ დებადჷ 1902 წანაშ 28 კვირკვეს, ურიეფიშ ფანიას. გურაფულენდჷ ვენაშ უნივერსიტეტის. 1919 წანაშე მარქსიზმით დეინტერესჷ დო გინირთჷ ავსტრიაშ სოციალ-დემოკრატიული პარტიაშ მაკათურო. მარა უკულ პოპერიქ მარქსიზმი ქიმიოტუ. ოდოქტორე დისერტაცია თხილუ 1928 წანას კარლ ბიულერიშ დო მორიც შლიკიშ ხემანჯღვერობათ.

1937 წანას პოპერიქ ოცხოვრებშა ახალი ზელანდიაშა მიდართჷ დო მუშობა ქიდიჭყჷ ფილოსოფიაშ ლექტორო კენტერბერიშ უნივერსიტეტის. ჸათაქ პოპერიქ ჭარუ მუში არძაშე უმოსო შანულამი ნაწარმები "გოღია ჯარალუა დო თიში ნტერეფი". 

მაჟირა მოსოფელიშ ლჷმაშ თებაშ უკულ პოპერიქ ოცხოვრებშა დო ომუშებუშა ბრიტანეთიშა გინილჷ. ბრიტანეთის პოპერიქ იმუშუ ლექტორო ლონდონიშ ომაფე კოლეჯის. 1958-1959 წანეფს რდჷ არისტოტელეშ ჯარალუაშ პრეზიდენტი. 

კარლ პოპერი რდჷ შხვადოშხვა პრესტიჟული ჯილდოეფიშ დო პრემიეფიშ ლაურეატი დო შხვადოშხვა ომენცარე ინსტიტუტეფიშ საპატიო დოქტორი.

რესურსეფი ინტერნეტის

 კარლ პოპერი ენციკლოპედია ბრიტანიკას
 Karl Popper on Stanford Encyclopedia of Philosophy
 The Karl Popper Web 
 The Liberalism of Karl Popper  by John N. Gray
 Karl Popper on Information Philosopher
 History of Twentieth-Century Philosophy of Science, BOOK V: Karl Popper  Site offers free downloads by chapter available for public use.
 Karl Popper at Liberal-international.org
 Popper, BBC Radio 4 discussion with John Worrall, Anthony O'Hear & Nancy Cartwright (In Our Time, 8 February 2007)

კატეგორია:ბრიტანალი ფილოსოფოსეფი
კატეგორია:ავსტრიალი ფილოსოფოსეფი